محمد سعيد باشا ( 1822 - اسكندريه، 18 يناير 1863 ). رابع حكام مصر من عيلة محمد على ، امه عين الحياه قادين. أصغر ولاد محمد على باشا و والى مصر من 1854 لغاية وفاته فى 1863 ، ادى فرديناد ديليسبس امتياز حفر قناة السويس ، و بعت أورطه سودانيه المكسيك عشان يساعد الفرنساويه فى حربهم هناك. عمل انجازات حضاريه زى توسيع خط السكه الحديد وتوصيله لـ السويس سنة 1858. اصدر قوانين الاراضى المعروفه باسم " اللائحه السعيديه " سنة 1858. فتح ابواب مصر بالكامل للنفوذ القنصلى الاجنبى و أهمل التعليم لكن بالرغم من كده اهتم بالجيش وسمح لولاد مشايخ القرى بدخول الجيش و كان منهم احمد عرابى و ده سبب له مشاكل مع عيلته و الشراكسه اللى لاموه لانه حسب رؤيتهم ساوا الفلاحين بيهم ، و فى حفله كبيره بمناسبة طهور ابنه الوحيد طوسون عزم الامرا و الذوات و الظباط و الخواجات و بعد ما خلصت وليمة الاكل وقف و قال انه بصفته مصرى من المصريين قرر إنه يثقف ولاد مصر و يعلمهم و يرقيهم عشان تبقى حكومة البلد فى ايدهم ، فلما سمع الخواجات الكلام ده اتخضو خضه كبيره و نزل كلامه عليهم زى الصاعقه و فرح المصريين اللى كانو موجودين و شكروه و دعو له.